Markaziy osiyoliklar Koloradoda. Videoreportaj. 1-qism. Kolorado Xayts universiteti talabalari
Universitet uch dastur taklif etadi. Ingliz tilidan intensiv kurslar, xalqaro biznes sohasi bo’yicha bakalavrlik hamda xalqaro biznesni boshqarish sohasi bo’yicha magistrlik.
"Amerika Ovozi" yaqinda Kolorado shtatida bo'lib, u yerdagi markaziy osiyoliklar hayoti bilan tanishdi, qator videoreportajlar tayyorladi. Birinchi lavha Kolorado Xayts universiteti talabalari haqida. Kolorado Xayts universiteti xususiy, katta bo’lmagan o’quv dargohi. Talabalarning yarmi amerikaliklar, qolgani xorijiy davlatlardan. 30-35 nafari Markaziy Osiyodan. Jami studentlar soni 500 dan oshmaydi. Bu bejiz emas, deydi qabul komissiyasi vakili Marina Nochevnaya. “Universitetning kichikligi talabalarga yoqadi, chunki hech kim omma orasida yo’qolib qolmaydi. O’qituvchilar studentlarning ismini, kimligini, qayerdan ekanini biladi, ular bilan yaqindan ishlashadi, talabaning ingliz tilidan yoki, masalan, marketing sohasida bilimini charxlashda yordam berishadi, har biri bilan individual ravishda ishlaydi. Sinflar katta emas, har birida o’rtacha 15 talaba”, - deydi u. Marina Kolorado Xayts universitetida ham bakalavrlik, ham magistrlik ilmiy darajasini olib, tojikistonlik Mavjuda Obidjonova kabi shu yerning o’zida ishga qabul qilindi. “Universitet uchta dastur taklif etadi. Birinchisi, ingliz tilidan intensiv kurslar, ikkinchisi, xalqaro biznes sohasi bo’yicha bakalavrlik, uchinchisi, xalqaro biznesni boshqarish sohasi bo’yicha magistrlik. Magistratura to’rt yo’nalish bo’yicha mutaxassislarni tayyorlaydi: sog’liqni saqlash bo’yicha menejment, ekologiya bo’yicha menejment, hisobchilik va korporativ moliya. Ingliz tilidan bir yillik kurs narxi oyiga 470 dollar. Agar til asoslarini bilib, uni charxlamoqchi bo’lsangiz, yozda to’rt oylik qisqa kurs bor. Bakalavriat yiliga o’rtacha besh ming, magistraturada o’qish esa 10 ming dollarga tushadi”, - deydi Mavjuda. 1896-yilda katolik qizlar maktabi sifatida tashkil topgan Loretto Xayts akademiyasi keyinchalik kollej deb atalgan. 2009-yilda Kolorado Xayts universiteti nomini oldi. Ilmgohga Yaponiyadagi ta’lim jamg’armasi egalik qiladi. 50 dan ortiq mamlakatdan kelgan talabalar orasida o’zbekistonliklar ham bor. Azamat Allayev asli Samarqanddan. Amerikada sakkiz yildan beri yashaydi. U ham biznes boshqaruvi sohasida shu universitetda avval bakalavr bo’ldi, hozir esa magistraturaning birinchi kursida o’qiyapti. Uning aytishicha, o'qish osonmas, talab katta. Tilni yaxshi bilish kerak. Hammaning ham Amerikada o’qishga qurbi yetmaydi. Toshkentlik Timur Egamberdiyev o’z tajribasidan kelib chiqib, ana shunday insonlarga maslahat beradi. “Agar maktabni yaxshi baholar bilan tamomlab, bu yerda o’qishga kirmoqchi bo’lsangiz, universitet 20 foizgacha chegirma berishi mumkin. Bu o’qish narxini tushiradi. O’quv yili davomida universitetda qisman ishlasa ham bo’ladi. Oyiga 600 dollar kundalik xarajatlarni qoplash uchun yaraydi. Yozda esa to’liq stavkada ishlab, oyiga 1200 dollar qilsa bo’ladi”, - deydi Timur. Mahmud Tohirov ham Samarqanddan. Sakkiz oydan beri Kolorado Xayts universitetida o’qiydi. Uning aytishicha, universitetdagi muhit O'zbekistondagi oliygohlarnikidan farq qiladi. "O'qituvchilar talabalarga yordam berishga doim tayyor. Dunyoning turli chekkalaridan kelgan odamlar bilan tanishamiz", - deydi u. Komila Fozilova uch yil oldin oilasi bilan O’zbekistondan Amerikaga ko’chib keldi. Universitetda ingliz tilidan saboq olmoqda. Komila kelajakda styuardessa bo'lmoqchi. Kolorado Xayts universitetida qozog’istonlik talabalarni ham uchratdik. Katya hozir ingliz tilini o’rganyapti. Keyinchalik bakalavriatga kirmoqchi. Rodion Amerikaga kelishdan oldin uzoq o’ylandim, ammo achinmayman, ko’p do’st, boy tajriba orttiryapman, deydi. Bu yerdagi markaziy osiyolik talabalar bir-biri bilan juda inoq, bayramlarni bir davrada o’tkazadi, jamoat ishlarida faol. Kimdir o’qishni tugatib vataniga qaytib borishni, kimdir esa Amerikada qolib omadini sinab ko’rishni xohlaydi. Odil O'zbek xizmatiga 2005-yilda kelgan. Diktor va prodyuser. AQShning Tafts Universitetida xalqaro aloqalar sohasida magistrlik darajasini olgan. Ungacha O'zbekiston TV 1-kanalida ingliz tilidagi yangiliklar – FCN (First Channel News) – ko'rsatuvining muallif-boshlovchisi edi. "Axborot" dasturida mehnat qilgan. Odil ko'p yillar AQShning Toshkentdagi elchixonasi axborot bo'limida ishlagan. O'zbek, ingliz va rus tillarida chop etilgan qator maqolalar muallifi. Farg'ona shahrida tug'ilgan.